הפועל ראשון לציון שמרה היום (חמישי) על המקום הראשון בלאומית כשגברה בחוץ 0:1 על הפועל נוף הגליל במסגרת משחקי המחזור החמישי. מיקו ממן, שהכריע את ההתמודדות עבור הכתומים גם במחזור הקודם, חתום על שער הניצחון עשרים דקות לסיום.
מכבי פתח תקוה הביסה בביתה 0:3 את בית"ר תל אביב/בת ים. חלוץ הנבחרת הצעירה, תאי בריבו, חגג צמד (49, 64) ולידור כהן כבש בתווך בנגיחה (52). בני סכנין ממשיכה לאבד גובה כשנוצחה 2:1 על ידי הפועל עכו. רז טוויזר ועזאת חלאילה כבשו למנצחת, מוטי מלכה איזן זמנית למפסידה.
רמת השרון נצמדה לצמרת עם 0:1 ביתי על אחי נצרת. שמעון אבוחצירה בעט למשקוף בדקה ה-62 אבל הריבאונד נחת בדיוק על רגלו של יוגב לרמן שכבש את שער הניצחון. מ.ס כפר קאסם עדיין ללא ניצחון העונה לאחר תיקו ללא שערים מול הפועל רמת גן.